Fredag skulle have været en sand festdag i Vrå med god mad, godt selskab og en masse gode grin. Men sådan blev det ikke. Årets Frivillighedsfest i Hjørring Kommune er netop blevet aflyst, fordi antallet af coronasmittede over 50 år er steget de seneste dage. - Det er usædvanligt, at vi har så mange smittede i den aldersgruppe. Meget usædvanligt mønster, siger Leif Serup, der er direktør for Sundheds- og Handicapforvaltningen i Hjørring Kommune. Forsigtighedsprincip stopper festen Alene fredag er 20 personer i aldersgruppen konstateret smittet med sygdommen, oplyser Hjørring Kommune i en pressemeddelse. Mange af deltagerne ved festen er over 50 år, og derfor er den blevet aflyst. - Det er ærgerligt, men på den anden side synes jeg, at det er nødvendigt. Vi kan ikke udsætte dem for en smitterisiko, og det ville vi gøre, hvis vi holdt festen, siger Leif Serup. Frivillighedsfesten bliver afholdt hvert år, og her bliver årets årets Frivillighedspris også overrakt. Men også i 2020 blev festen aflyst på grund af coronapandamien og dens restriktioner. Dermed er det nu flere år siden, at de frivillige i Hjørring Kommune er blevet fejret med en fest. Uvist om festen udskydes I år skulle 350 personer have deltaget i festen, der skulle være begyndt klokken 15 i eftermiddag. Flere nåede endda at møde op ved arrangementet, for det var først relativt sent, den blev aflyst. - Langt de fleste har taget rigtig godt imod, at den er blevet aflyst. Jeg har hørt, at de godt kan forstå det, siger Leif Serup. Lige nu er det uvist, om frivillighedsfesten bliver udskudt til et senere tidspunkt på året, eller om de frivillige i Hjørring Kommune må vente med at blive fejret til næste år. - Det skal vi finde ud af i næste uge, siger Leif Serup. Styrelsen for Patientsikkerhed oplyser, at smitteopsporingen er i gang med at afdække smittekæder i Hjørring Kommune.

Referat:
350 personer over 50 år skulle fredag have deltaget i Hjørring Kommunes frivillighedsfest, men på grund af høj coronasmitte blandt ældre er den aflyst.